L 188/2
MT
Il-Ġurnal Uffiċjali tal-Unjoni Ewropea
27.7.2023
(6)
Bi tweġiba għat-talba tal-Kummissjoni għal aġġornament tal-lista ta’ allerġeni tal-fwejjaħ ittikkettati individwalment, il-Kumitat Xjentifiku dwar is-Sikurezza tal-Konsumatur (SCCS) adotta opinjoni fil-laqgħa plenarja tiegħu tas-26– 27 ta’ Ġunju 2012 (3).
Din ikkonfermat li l-allerġeni tal-fwejjaħ elenkati fl-entrati 45 u 67–92 tal-Anness III tarRegolament (KE) Nru 1223/2009 għadhom rilevanti.
Barra minn hekk, identifikat 56 allerġen tal-fwejjaħ addizzjonali, li kkawżaw b’mod ċar l-allerġiji fil-bnedmin u li bħalissa m’għandhom l-ebda rekwiżit ta’ tikkettar individwali.
(7)
Fid-dawl tal-opinjoni tal-SCCS, jista’ jiġi konkluż li hemm riskju potenzjali għas-saħħa tal-bniedem li jirriżulta millużu tal-allerġeni tal-fwejjaħ addizzjonali identifikati mill-SCCS u li huwa meħtieġ li l-konsumaturi jiġu infurmati dwar il-preżenza ta’ dawk l-allerġeni tal-fwejjaħ.
Għalhekk, jenħtieġ li fl-Anness III tar-Regolament (KE) Nru 1223/2009 jiġi introdott obbligu li dawk l-allerġeni tal-fwejjaħ jiġu ttikkettati individwalment meta l-konċentrazzjoni tagħhom taqbeż iż-0,001 % fil-prodotti li ma jitlaħalħux u ż-0,01 % fil-prodotti li jitlaħalħu.
Barra minn hekk, is-sustanzi tal-fwejjaħ, bħall-preapteni u l-proapteni, li jistgħu jiġu ttrasformati f’allerġeni ta’ kuntatt magħrufa permezz tal-ossidazzjoni bl-arja jew permezz tal-bijoattivazzjoni jenħtieġ li jiġu ttrattati bħala ekwivalenti għall-allerġeni tal-fwejjaħ u jkunu soġġetti għall-istess restrizzjonijiet u rekwiżiti regolatorji oħra.
(8)
Għal raġunijiet ta’ konsistenza u ċarezza, jeħtieġ ukoll li jiġu aġġornati ċerti entrati eżistenti għall-allerġeni tal-fwejjaħ fl-Anness III tar-Regolament (KE) Nru 1223/2009 billi l-ismijiet komuni tas-sustanzi jiġu allinjati ma’ dawk tal-aħħar verżjoni tal-Glossarju tal-Ingredjenti Komuni msemmi fl-Artikolu 33 ta’ dak ir-Regolament, u billi s-sustanzi simili jiġu raggruppati f’entrata waħda.
Barra minn hekk, meta jkun hemm iktar minn isem komuni wieħed għal sustanza, jenħtieġ li, fir-rekwiżit ta’ tikkettar individwali, jiġi stabbilit liema isem għandu jintuża fil-lista ta’ ingredjenti msemmija fl-Artikolu 19(1), il-punt (g), sabiex it-tikkettar ikun simplifikat u aktar faċli għall-konsumatur, kif ukoll biex tiġi ffaċilitata l-ħidma tal-operaturi ekonomiċi u tal-awtoritajiet nazzjonali.
(9)
Għal raġunijiet ta’ kompletezza u ċarezza, jeħtieġ ukoll li jiġu aġġornati ċerti entrati eżistenti għall-allerġeni talfwejjaħ fl-Anness III tar-Regolament (KE) Nru 1223/2009 billi jiżdiedu l-isomeri u billi jiġu kkomplementati u emendati n-numri rispettivi tas-CAS u tal-KE, u b’hekk jiġi ffaċilitat ix-xogħol tal-operaturi ekonomiċi u talawtoritajiet nazzjonali.
(10)
Peress li l-lista aġġornata tal-allerġeni tal-fwejjaħ x’aktarx li tirriżulta f’entrati fl-Anness III tar-Regolament (KE) Nru 1223/2009 li jikkombinaw restrizzjonijiet eżistenti u ġodda, huwa meħtieġ li jiġi previst li l-operaturi ekonomiċi jenħtieġ li, minn naħa, ikomplu japplikaw ir-restrizzjonijiet eżistenti, u, min-naħa l-oħra, jingħataw perjodu ta’ żmien raġonevoli biex jikkonformaw mar-restrizzjonijiet il-ġodda.
(11)
Fir-rigward tar-restrizzjonijiet il-ġodda, jenħtieġ li l-operaturi ekonomiċi jingħataw perjodu raġonevoli ta’ żmien biex jadattaw għalihom billi jagħmlu l-aġġustamenti lill-formulazzjonijiet u lill-kontenituri tal-prodotti li jkunu meħtieġa sabiex ikun żgurat li jitqiegħdu fis-suq biss dawk il-prodotti kożmetiċi li jikkonformaw mar-rekwiżiti l-ġodda.
Jenħtieġ li l-operaturi ekonomiċi jingħataw ukoll perjodu ta’ żmien raġonevoli biex jirtiraw mis-suq il-prodotti kożmetiċi li ma jikkonformawx mar-rekwiżiti l-ġodda u li tqiegħdu fis-suq qabel ma saru applikabbli d-dispożizzjonijieti l-ġodda dwar it-tikkettar.
Meta wieħed iqis il-perċentwal relattivament baxx u stabbli ta’ konsumaturi li qed jiżviluppaw id-dermatite allerġika mill-kuntatt, l-għadd kbir ta’ allerġeni tal-fwejjaħ ġodda li jridu jiġu ttikkettati individwalment u l-għadd sinifikanti ta’ prodotti kożmetiċi kkonċernati, il-perjodu ta’ tranżizzjoni jenħtieġ li jkun ta’ tliet snin u ta’ ħames snin, rispettivament.
(12)
Il-miżuri previsti f’dan ir-Regolament huma f’konformità mal-opinjoni tal-Kumitat Permanenti dwar il-Prodotti Kożmetiċi,
ADOTTAT DAN IR-REGOLAMENT:
Artikolu 1 L-Anness III tar-Regolament (KE) Nru 1223/2009 huwa emendat f’konformità mal-Anness ta’ dan ir-Regolament.
(3) SCCS (Il-Kumitat Xjentifiku dwar is-Sikurezza tal-Konsumatur), Opinion on fragrance allergens in cosmetic products (SCCS/1459/11), is-26-27 ta’ Ġunju 2012.